Mikið hefur verið um útköll og þúsundir manna eru í viðbragðsstöðu vegna aftakaveðurs . Allt flug var fellt niður frá Keflavíkurflugvelli og öllu innanlandsflugi var aflýst eftir hádegi . Veðrið hefur einnig haft víðtæk áhrif á samgöngur á jörðu niðri en vegalokanir gilda um allt land og hefur öllum vegum frá höfuðborgarsvæðinu verið lokað nema Reykjanesbraut . Um 160 til 170 útköll hafa borist í dag auk lokanna sagði Jónas Guðmundsson hjá Slysavarnafélaginu Landsbjörg í beinni útsendingu kvöldfréttum Stöðvar 2. „ Tuttugu og sjö björgunarsveitir hafa komið að þessu í flestum landshlutum og þetta eru rétt tæplega þrjú hundruð manns , sjálfboðaliðar björgunarsveitanna , sem hafa verið í dag og það eru um það bil tvö hundruð manns í viðbragðsstöðu , “ sagði Jónas . „ Sem betur fer hefur ekki verið mikið um alvarleg útköll og raunverulega ekkert alvarlegt . Það hafa bílar fokið út af , það hafa verið þakplötur og annað slíkt . Flutningur á heilbrigðisstarfsfólki í vinnu og frá vinnu og svo framvegis . Þetta eru hefðbundin óveðursútköll , “ sagði Jónas . Eins og sést á þessu tilkynningakorti RARIK er rafmagnslaust mjög víða á Norðurlandi eystra . Hann sagði ófærð á Norðvesturlandi hafa sett strik í reikninginn þar sem aðeins snjóbílar séu færir um að komast um þar núna . Snjóbílar voru sendir í gær frá höfuðborgarsvæðinu til aðstoðar . Auk þess hafa fjöldahjálparstöðvar á vegum Rauða krossins verið settar upp víðs vegar á Suðvesturlandi , á Kjalarnesi , Selfossi og á Borg í Grímsnesi . „ Þær eru aðallega til að sinna ferðamönnum sem eru strandaglópar og komast ekki á sinn gististað , “ sagði Rögnvaldur Ólafsson , aðalvarðstjóri hjá almannavarnadeild ríkislögreglustjóra . Tæplega þrjátíu manns hafi leitað á þessar fjöldahjálparstöðvar í heildina enn sem komið er . Hann sagði helsta áhyggjuefnið vera rafmagnstruflanir en þær geta haft áhrif á fjarskiptakerfi viðbragðsaðila . „ Það eru helst rafmagnstruflanir , því það getur haft áhrif á fjarskiptin og það er alltaf svolítið áhyggjuefni fyrir okkur ef að fólk nær ekki í okkur og við náum ekki í fólk . Eins ef við getum ekki talað við viðbragðsaðilana okkar þá er það eitthvað sem við höfum áhyggjur af . “ Óvissustig var hækkað upp í hættustig á Norðurlandi vestra , Norðurlandi eystra og Vestfjörðum síðdegis í dag .